กระทรวงสาธารณสุข พร้อมดูแลประชาชนที่เข้าร่วมกิจกรรมปั่นจักรยาน Bike อุ่นไอรัก
กระทรวงสาธารณสุข พร้อมดูแลประชาชนที่เข้าร่วมกิจกรรมปั่นจักรยาน Bike อุ่นไอรัก 2018 แนะผู้เข้าร่วมกิจกรรมประเมินสุขภาพก่อนปั่นและต้องพักผ่อนให้เพียงพอก่อนร่วมกิจกรรม

น.พ.สุขุม กาญจนพิมาย ปลัดกระทรวงสาธารณสุข เปิดเผยว่ากระทรวงสาธารณสุข ได้เตรียมความพร้อมบุคลากรทางแพทย์ เพื่อดูแลประชาชนที่ร่วมกิจกรรมปั่นจักรยาน Bike อุ่นไอรัก 2018 เนื่องในโอกาสเปิดงาน “อุ่นไอรัก คลายความหนาว สายน้ำแห่งรัตนโกสินทร์” วันพรุ่งนี้ 9 ธ.ค. 2561 โดยได้ประสานงานร่วมกับหน่วยแพทย์ในพระองค์ กองแพทย์หลวง โรงพยาบาลทุกสังกัดของรัฐ รวมถึงโรงพยาบาลเอกชนและมูลนิธิต่างๆ จัดหน่วยแพทย์ หน่วยจักรยานแพทย์ บุคลากรด้านสาธารณสุขประจำตลอดเส้นทาง ตลอดจนการเตรียมความพร้อมกระบวนการส่งต่อผู้ป่วย ซึ่งการเตรียมความพร้อมนี้ถือเป็นมาตรฐานเดียวกันทั้งในส่วนกลางและทุกจังหวัดทั่วประเทศ

ปลัดกระทรวงสาธารณสุข กล่าวด้วยว่า ประชาชนที่เข้าร่วมกิจกรรม ต้องดูแลสุขภาพตนเองให้แข็งแรงที่สุด โดยเฉพาะประชาชนทั่วไปที่ไม่ได้ปั่นเป็นประจำ ผู้สูงอายุหรือผู้ที่มีโรคประจำตัวควรพบแพทย์เพื่อประเมินสุขภาพก่อนเข้าร่วมกิจกรรม ต้องพักผ่อนให้เพียงพออย่างน้อย 8 ชั่วโมง งดเครื่องดื่มแอลกอฮอล์ หรือของมึนเมาอย่างน้อย 24 ชั่วโมง รับประทานอาหารก่อนการปั่นจักรยานอย่างน้อย 2 ชั่วโมง 
นอกจากนี้ ต้องตรวจเช็คจักรยานให้พร้อมกับการปั่น เตรียมอุปกรณ์ใส่ของจำเป็นเช่น บัตรประชาชน ข้อมูลสุขภาพ ยาประจำตัว ขวดน้ำ ขนมขบเคี้ยว ทั้งนี้หากพบอาการผิดปกติสามารถพบหน่วยแพทย์ที่มีให้บริการอยู่ตลอดเส้นทาง